প্রতিপক্ষের হামলায় আহত ইউপি সদস্যের মৃত্যু
জমিজমা সংক্রান্ত বিরোধের জের ধরে প্রতিপক্ষের হামলায় আহত মাগুরার মহম্মদপুরের ইউপি সদস্য কাবিল হোসেন মারা গেছেন।







শুক্রবার ভোরে মারা ফরিদপুর মেডিকেল কলেজ হাসপাতালে তার মৃত্যু হয়। তিনি উপজেলার নহাটা ইউনিয়নের ৭নং ওয়ার্ডের ইউপি সদস্য।




এলাকাবাসী জানায়, বুধবার রাত ১০টার দিকে পানিঘাটা গ্রামের মধ্যপাড়ার মৃত হবিবর রহমানের ছেলে কাবিল হোসেন, তার ভাই হাবিল হোসেন এবং ইসহাক ও বাবু পারিবারিক জমিজমার বিরোধ মীমাংসার জন্য বৈঠকে বসে।
এ সময় তাদের মধ্যে বাগ্বিতণ্ডা থেকে হাতাহাতি শুরু হলে ইসহাক এবং বাবুর হামলার শিকার হয় বড় ভাই কাবিল হোসেন। এতে কাবিল গুরুতর আহত হলে ঘটনার রাতেই তাকে মাগুরা সদর হাসপাতালে নেয়া হয়। কিন্তু অবস্থার অবনতির কারণে তাকে ফরিদপুর মেডিকেল কলেজ হাসপাতালে নেয়া হলে সেখানে চিকিৎসাধীন অবস্থায় শুক্রবার ভোরে মৃত্যু হয় তার।
নিহতের পরিবারের সদস্যরা লাশের সঙ্গে ফরিদপুর থাকায় তাদের বক্তব্য পাওয়া যায়নি।
তবে স্থানীয় নহাটা ইউনিয়ন পরিষদ চেয়ারম্যান ও আওয়ামী লীগ নেতা আলি মিয়া বলেন, নিহত কাবিল একসময় বিএনপির রাজনীতির সঙ্গে সম্পৃক্ত ছিলেন। গত ইউনিয়ন পরিষদ নির্বাচনের সময় তারা আমার পক্ষে নৌকা মার্কার নির্বাচন করেন। এ কারণে এই ইউনিয়নের প্রাক্তন চেয়ারম্যান আমার প্রতিপক্ষ প্রার্থী মোস্তফা কামাল সিদ্দিকী লিটন তাদের ওপর ক্ষুব্ধ হন। তার লোকজনের অত্যাচারে কাবিল মেম্বারসহ অন্ততপক্ষে ৬০ জন বিএনপি নেতাকর্মী এবারের সংসদ নির্বাচনের পনের দিন আগে থেকেই বাড়িছাড়া। বর্তমানে পরিস্থিতি শান্ত মনে করে দুই সপ্তাহ আগে কাবিল এলাকায় ফিরে আসেন। কিন্তু বুধবার পারিবারিক বিরোধ মীমাংসার বৈঠক চলাকালে সাবেক চেয়ারম্যান লিটনের লোকজন পরিকল্পিতভাবে হামলা চালালে কাবিল মেম্বার গুরুতর আহত হন। এরপর হাসপাতালে চিকিৎসাধীন অবস্থায় তার মৃত্যু হয়।
এদিকে ইউপি চেয়ারম্যান ও আওয়ামী লীগ নেতা আলি মিয়ার অভিযোগকে অস্বীকার করেছেন সাবেক চেয়ারম্যান অপর আওয়ামী লীগ নেতা মোস্তফা কামাল হোসেন লিটন। তিনি বলেন, ইউনিয়ন পরিষদের নির্বাচনকে ঘিরে আলি মিয়ার সঙ্গে আমার বিরোধ থাকায় আমাকে জড়িয়ে মিথ্যা অভিযোগ করেছেন।
তবে মহম্মদপুর থানার ওসি মো. রবিউল ইসলাম দাবি করেন, জমিজমা নিয়ে পারিবারিক দ্বন্দ্বের জেরে ভাইদের মধ্যে মারামারি হয়। এ সময় কাবিল মেম্বার গুরুতর আহত হন। কাবিলের মৃত্যু নিয়ে পরিবারের কোনো অভিযোগ পাওয়া গেলে সে অনুযায়ী ব্যবস্থা নেয়া হবে।

জমিজমা সংক্রান্ত বিরোধের জের ধরে প্রতিপক্ষের হামলায় আহত মাগুরার মহম্মদপুরের ইউপি সদস্য কাবিল হোসেন মারা গেছেন।